Raseinių Šaltinio progimnazijos

direktoriaus 2021 m. spalio d.

įsakymo Nr. V1-

priedas

**RASEINIŲ ŠALTINIO PROGIMNAZIJOS**

**MOKINIO ELGESIO TAISYKLĖS**

**I SKYRIUS**

 **BENDROSIOS NUOSTATOS**

1. Raseinių Šaltinio progimnazijos (toliau - Progimnazija) mokinio elgesio taisyklės (toliau - taisyklės) reglamentuoja mokinių elgesį Progimnazijoje. Jų tikslas - daryti įtaką mokinių elgesiui, kad gerėtų Progimnazijos bendruomenės narių tarpusavio santykiai.

2. Mokinio elgesio taisyklėse vadovaujamasi Lietuvos Respublikos Konstitucija, Lietuvos Respublikos švietimo įstatymu, kitais įstatymais, Lietuvos Respublikos Vyriausybės nutarimais, kitais teisės aktais, Progimnazijos nuostatais.

3. Už šių taisyklių įgyvendinimą atsako Progimnazijos direktorius, o jas įgyvendinti įsipareigoja visa Progimnazijos bendruomenė.

**II SKYRIUS**

**MOKINIŲ TEISĖS**

**4. Mokiniai Progimnazijoje turi teisę:**

4.1. gauti:

4.1.1. geros kokybės švietimą;

4.1.2. apsaugą nuo smurto, socialinę, psichologinę, specialiąją pedagoginę ir specialiąją pagalbą, profesinį orientavimą ir švietimo informacinę pagalbą;

4.1.3. sveikatos priežiūrą;

4.1.4. nešališką mokymosi pasiekimų įvertinimą ir informaciją apie savo pasiekimus;

4.1.5. kitą su mokymusi susijusią informaciją;

4.2. į minties, sąžinės, religijos, žodžio laisvę;

4.3. nuo 14 metų apsispręsti dėl dorinio ugdymo mokymo (si);

4.4. mokytis savitarpio pagarba grįstoje, psichologiškai, dvasiškai ir fiziškai saugioje aplinkoje;

4.5. turėti higienos reikalavimus atitinkančius mokymosi krūvį ir darbo vietą;

4.6. dalyvauti savivaldoje;

4.7. nustatyta tvarka naudotis Progimnazijos vadovėliais, biblioteka, sporto sale, dirbtuvėmis, mokomaisiais kabinetais, kompiuteriais ir kita įranga ar priemonėmis mokymosi tikslais;

4.8. ugdymo prieinamumą riboto judumo vaikams / mokiniams;

4.9. puoselėti kalbą, kultūrą, papročius ir tradicijas;

4.10. pasirinkti formaliojo švietimo programas papildančius ir jo saviraiškos poreikius tenkinančius šių programų modulius, pasirenkamųjų dalykų programas;

 4.11. dalyvauti neformaliojo švietimo veikloje;

4.12. burtis į mokinių organizacijas, neprieštaraujančias Lietuvos Respublikos įstatymams;

4.13. dalyvauti, svarstant jo elgesį;

4.14. vežiojimo į mokyklą / iš mokyklos (gyvenantys toliau kaip 3 km nuo mokyklos) paslaugą;

4.15. maitinimo paslaugą;

4.16. ugdymąsi šeimoje (to pageidaujantys);

4.17. pamokų ir pertraukų metu būti įleidžiamam į rūbinę pasiimti arba pasidėti daiktus, prižiūrint rūbinės darbuotojui;

4.18. įstatymų nustatyta tvarka ginti savo teises;

4.19. naudotis kitomis teisės aktuose numatytomis teisėmis;

4.2. vadovaujantis Švietimo įstatymo nuostatomis ir valstybės lygio ekstremalios situacijos valstybės operacijų vadovo sprendimais, mokiniams leidžiama nedėvėti kaukių:

4.2.1. iki 6 metų amžiaus;

4.2.2. besimokantiems pagal pradinio ugdymo programas;

4.2.3. sportuojant, veiklų, kurių negalima atlikti būnant su kauke, vykdymo metu;

4.2.4. turintiems neįgalumą, kurie dėl savo sveikatos būklės kaukių dėvėti negali ar jų dėvėjimas gali pakenkti asmens sveikatos būklei (rekomenduojama nešioti veido skydelį).

**III SKYRIUS**

**MOKINIŲ PAREIGOS**

**5. Mokiniai privalo:**

5.1. laikytis Lietuvos Respublikos įstatymų, Progimnazijos nuostatų, mokymo (si) sutarties sąlygų, šių taisyklių ir kitų Progimnazijos vidiniais dokumentais nustatytų pareigų, vykdyti Progimnazijos administracijos, pedagogų ir kitų darbuotojų teisėtus reikalavimus;

5.2. dalyvauti bent vienoje nuoseklioje ir ilgalaikėje prevencinėje programoje;

5.3. stropiai ir sąžiningai mokytis pagal savo gebėjimus, lavinti savo gabumus, įgyti pakankamai žinių ir patirties;

5.4. gerbti mokytojus, kitus Progimnazijos bendruomenės narius ir nepažeisti jų teisių (sveikintis, mandagiai prašyti, klausti, atsakinėti į klausimus, kultūringai reaguoti į valgyklos darbuotojų, nepedagoginių darbuotojų nurodymus) ir panašiai;

5.5. Progimnazijos pastate, jos teritorijoje elgtis taip, kad nesukeltų pavojaus sau ir kitiems (nebėgioti koridoriais ir laiptais, nesistumdyti, nemėtyti daiktų, nesėdėti ant palangių ir kita);

5.6. palaikyti švarą ir tvarką klasėje, Progimnazijoje ir jos teritorijoje, pagal galimybes sudrausminti smurtaujančius mokinius ir apie tai pranešti klasės vadovui, administracijai, mokytojams arba budinčiam darbuotojui;

5.7. pastebėjus situaciją, kai asmeniui reikalinga skubi pagalba, būtina apie tai tuoj pat informuoti arčiausiai esantį bet kurį suaugusį žmogų;

5.8. iškilus sveikatos problemoms arba įvykus nelaimingam atsitikimui ugdymo proceso metu, apie tai informuoti ugdymo procesą organizuojantį pedagogą arba kreiptis į visuomenės sveikatos priežiūros specialistą;

5.9. tausoti Progimnazijos inventorių ir turtą, patalpas, mokymo priemones, knygas, gėles ir kitus želdinius, atlyginti netinkamu elgesiu Progimnazijai padarytą turtinę žalą;

5.10. pastebėję sugadintą inventorių, mokymosi priemonę pranešti mokytojui, kabineto vadovui;

5.11. radę pamestą daiktą atiduoti savininkui. Jeigu savininkas nežinomas, atnešti daiktą į raštinę, kad būtų galima paskelbti apie jo radimą;

5.12. dingus rūbams, daiktams, nedelsiant informuoti klasės vadovą (už paliktus daiktus rūbų ir drabužių kišenėse, mobiliuosius telefonus atsako pats mokinys);

5.13. dalyvauti klasės vadovo ar dalykų mokytojų organizuojamoje kultūrinėje, sportinėje, pažintinėje, socialinėje veikloje;

5.14. dėvėti mokyklinę uniformą Progimnazijoje (polo marškinėliai, megztinis, tamsios klasikinės kelnės / džinsai arba sijonas), atstovaudami Progimnaziją miesto, rajono, respublikos renginiuose (išskyrus sportines varžybas ar koncertus, kai numatyta kita apranga);

5.15. per pamokas ir renginius elgtis drausmingai, netrikdyti pamokos, renginio rimties, reaguoti į mokytojo pastabas. Pertraukų metu ilsėtis nepažeidžiant vieniems kitų interesų;

5.16. pasiruošti pamokoms (turėti visas reikalingas mokymosi priemones), elgtis drausmingai, netrukdyti dirbti kitiems mokiniams ir mokytojui, po pamokos palikti tvarkingą darbo vietą;

5.17. šokio pamokose dalyvauti su specialia šokiams skirta avalyne;

5.18. fizinio ugdymo pamokose dalyvauti su sportine apranga ir avalyne, kuri nedėvima kitų pamokų metu;

5.19. persirengimo kambariuose prie sporto salės bei dušuose elgtis pagal kūno kultūros mokytojų nurodymus – brangius daiktus (telefonus, pinigines ir kt.) pasidėti pas kūno kultūros mokytoją;

5.20. stebėti fizinio ugdymo, šokio pamokas arba atlikti kitas mokytojo nurodytas užduotis, jeigu dėl tam tikrų priežasčių negali dalyvauti visai klasei (grupei) organizuojamoje veikloje;

5.21. valgyti tik valgykloje jiems skirtų pertraukų metu;

5.22. pavalgius nunešti indus;

5.23. valgykloje kuprines palikti tam skirtoje vietoje ir tvarkingai laukti eilėje;

5.24. bibliotekoje klausyti bibliotekos darbuotojo nurodymų;

5.25. mokslo metų pabaigoje arba jų eigoje, išvykdami iš Progimnazijos atsiskaityti su biblioteka, raštine, dalykų mokytojais ir klasės vadovu;

5.26. saugiai ir atsakingai elgtis virtualioje erdvėje, gerbti savo ir kitų privatumą bei teises;

5.27. sanitariniuose mazguose laikytis higieninių reikalavimų, taupiai naudoti elektrą, vandenį, sanitarines higienos priemones;

5.28. laikytis saugos taisyklių: neliesti apšvietimo lempų, priešgaisrinės apsaugos priemonių, elektros lizdų, elektros skydų, klasėje esančių IT priemonių (be mokytojo leidimo), negadinti santechnikos ir kitų įrengimų;

5.29. iki rugsėjo 15 dienos pasitikrinti sveikatą;

5.30. uždarose patalpose dėvėti nosį ir burną dengiančias apsaugos priemones (veido kaukes, respiratorius ar kitas priemones) (toliau – kaukės) paskelbtos valstybės lygio ekstremaliosios situacijos ir (ar) karantino metu, kai tai daryti įpareigoja Vyriausybės nutarimai, valstybės lygio ekstremalios situacijos valstybės operacijų vadovo sprendimai ar kiti teisės aktai:

5.30.1. ugdymo proceso metu judėti pagal Progimnazijos direktoriaus įsakymu patvirtintą mokinių srautų judėjimo ir ilsėtis klasei paskirtoje poilsio zonoje;

5.30.2. nešioti skirtingų spalvų ženklus pagal priskirtą ugdymo zoną;

5.31. vykdyti kitas pareigas ir laikytis aiškiai įvardintų draudimų.

**6. Mokiniams draudžiama:**

6.1.Progimnazijoje ir jos teritorijoje be direktoriaus leidimo filmuoti, fotografuoti, įrašinėti kitų asmenų kalbas bei platinti turimą medžiagą;

6.2. žaisti azartinius žaidimus, vartoti necenzūrinius žodžius, įžeidinėti, įžūliai ir provokuojančiai elgtis;

6.3. Progimnazijoje, jos teritorijoje, ekskursijose, išvykose, renginiuose nešiotis, vartoti ir platinti kvaišalus (alkoholį, tabaką, elektronines cigaretes, narkotikus, energetinius gėrimus), pirotechnikos priemones ir kita;

6.4. būriuotis, rūkyti ir vartoti kitus kvaišalus artimiausių gyvenamųjų namų laiptinėse;

6.5. draudžiama būti Progimnazijos teritorijoje apsvaigus nuo kvaišalų (alkoholio, tabako, narkotikų, energetinių gėrimų ir kt.);

6.6. smurtauti: naudoti fizinę (muštis, stumdytis, spardytis ir pan.) ir psichologinę (pravardžiuotis, šaipytis, tyčiotis, grasinti, ignoruoti ir pan.) prievartą; elektronines patyčias (siuntinėti įžeidžiančias žinutes, šaipytis ar kitaip tyčiotis socialiniuose tinkluose), reketuoti;

6.7. savintis svetimus daiktus;

6.8. pardavinėti ir pirkti nemokamo maitinimo talonus ir kitus daiktus;

6.9. atsinešti į Progimnaziją daiktų, nereikalingų ugdymo procesui (garso grotuvų, tabako gaminių, elektroninių cigarečių, alkoholio ir pan.). Pažeidus šią nuostatą daiktai paimami iš mokinio ir grąžinami tik tėvams (globėjams, rūpintojams);

6.10. praleisti pamokas ir į jas vėluoti be pateisinamos priežasties;

6.11. per pamokas naudotis mobiliaisiais telefonais (išskyrus tuos atvejus, kai mokytojas tai leidžia), garso grotuvais; pažeidus šią nuostatą netinkamai naudojami daiktai paimami iš mokinio ir grąžinami tik tėvams (globėjams, rūpintojams);

6.12. pamokų ir pertraukų metu išeiti iš Progimnazijos teritorijos be klasės vadovo ar mokytojo leidimo;

6.13. vestis į Progimnaziją pašalinius asmenis;

6.14. eiti į Progimnazijos pagalbines patalpas.

**IV SKYRIUS**

 **BAIGIAMOSIOS NUOSTATOS**

7. Mokinio elgesio taisyklės skelbiamos Progimnazijos interneto svetainėje https://saltiniomokykla.lt/

8. Su šiomis taisyklėmis visi mokiniai, jų tėvai (globėjai, rūpintojai), pedagogai ir kiti Progimnazijos darbuotojai supažindinami pasirašytinai arba elektroninėmis priemonėmis.

9. Mokiniui, pažeidusiam šias taisykles, taikoma drausminė atsakomybė.

10. Apie sprendimą ir / ar galimą tėvų (globėjų, rūpintojų) kliudymą vaikui iki 16 metų mokytis informuojamas **Kauno apskrities vaiko teisių apsaugos skyrius Raseinių rajone.**

11. Apie galimą administracinį nusižengimą informuojamos kompetentingos institucijos, įgaliotos pradėti administracinę teiseną.

\_\_\_\_\_\_\_\_\_\_\_\_\_\_\_\_\_\_\_